Un incendiu a izbucnit, în această seară, în interiorul depozitului ecologic de deșeuri de la Stăuceni.
Alarma s-a dat puțin înainte de ora 19:00. La caz au ajuns, în cel mai scurt timp, trei echipaje din cadrul Detașamentului de Pompieri Botoșani, cu trei autospeciale de stingere cu apă și spumă.
Pompierii au constatat faptul că ardeau peste zece tone de deșeuri, cu degajări mari de fum și au intervenit rapid pentru ca incendiul să nu se extindă. Suprafața afectată a fost estimată la aproximativ 1 000 de metri pătrați.
Incendiul a fost lichidat. Împreună cu personalul de pe locul de muncă, pompierii intervin, în continuare, pentru identificarea focarelor ascunse.
La fața locului au ajuns și specialiști ai Gărzii de Mediu – Comisariatul Județean Botoșani și ai Agenției de Protecție a Mediului Botoșani.
(Radio Iaşi/Gina Poenaru/FOTO ISU BT)